[Video] Ruimtemanne eet eerste keer ruimteslaaiSkermskoot uit die video Die bemanning van die Internasionale Ruimtestasie het Maandag vir die eerste keer slaai geëet wat aan boord van die ruimtestasie gesaai is. Die slaai wat nou geoes is, is in Julie in spesiale houers geplant. LED-lampe van verskillende kleure het die “sonlig” verskaf, terwyl spesiale waterabsorberende materiaal in die grond geplaas is om te keer dat die water onder die gewiglose toestande die wyk neem. Kunsmis wat stadig vrygestel word het die res gedoen. Dit is nie die eerste keer dat “ruimteslaai” gekweek is nie. In Oktober verlede jaar is die eerste oes teruggestuur aarde toe waar dit deeglik getoets en bevestiging ontvang is dat dit veilig is vir menslike gebruik. Die ruimtemanne sal nou die helfte van die slaai verorber, en die ander helfte word ook teruggestuur aarde toe vir toetse. Die slaai is van Italiaanse herkoms. Indien dit die ruimtemanne geval het, sal Nasa ook ander groente se aanpasbaarheid in die ruimte ondersoek. Hoe langer ruimtereise die mensdom verder die ruimte in neem, hoe groter word die behoefte daaraan om vars groente aan boord te kweek. Bron: Christian Science Monitor en Nasa